SALUDSOD DAGITI AGTUTUBO
Kasano a Masursurok nga Akseptaren Dagiti Pagannurotan ti Nagannakko?
Mabalin nga adda dagiti am-ammom a padam nga agtutubo a sada la agawid no kaykayatda uray nakarabrabiin, maisuotda ti aniaman a kayatda, ken makapanda iti sadinoman ken kaanoman a kayatda a kadua ti gagayyemda. Nalabit okupado unay ti nagannakda isu a didan madmadlaw ti ar-aramiden ti annakda.
Ipakita ti Biblia a saan nga agballigi ti kasta a panangpadakkel iti annak. (Proverbio 29:15) Ti kinaawan ayat a makitkitam iti lubong ket kangrunaanna a maigapu kadagiti managimbubukodan a tattao, nga adu kadakuada ti napadakkel iti pamilia nga awanan iti pagannurotan.—2 Timoteo 3:1-5.
Imbes nga apalam dagiti agtutubo a mapalubosan a mangaramid iti aniaman a kayatda, ibilangmo dagiti pagannurotan ti nagannakmo kas pammaneknek nga ay-ayatendaka ken maseknanda kenka. Babaen ti panangipaannurotda kadagiti rasonable a limitasion, tultuladenda ni Jehova a Dios a nangibaga iti ilina:
“Pagbalinenkanto nga addaan iti pannakatarus ket isuroka iti dalan a rebbeng a papanam. Mangipaayakto iti balakad a ti matak situturong kenka.”—Salmo 32:8.
ilo_Latn ilo_Latn ilo_Latn ilo_Latn ilo_Latn ilo_Latn